钦定古今图书集成/明伦汇编/氏族典/第545卷 > 《廖用贤尚友录》 > 戚纶
## 钦定古今图书集成/明伦汇编/氏族典/第545卷 > 《廖用贤尚友录》 > 戚纶

按《宋史戚纶传》：“纶字仲言，应天楚丘人。父同文。纶少
与兄维以文行知名，笃于古学，喜谈名教。太平兴国
八年举进士，解褐沂水主簿，徙知太和县。同文卒于
随州，纶徒步奔讣千里馀。俄诏起复莅职，就加大理
评事，迁光禄丞。坐鞫狱陈州失实，免官，著《理道评》十
二篇。复授大理评事，知永嘉县，境有陂塘之利，浚治
以备水旱。”复为光禄寺丞。转运使又上其政绩，诏褒
之。真宗即位，转著作佐郎、通判泰州。秘书监杨徽之
荐，特改太常丞，俄判鼓司、登闻院。景德元年，判三司，
拜右正言、龙图阁待制。纶久次州县，留意吏事，每便
殿请对，语必移晷，或夜中召见，多所敷启。进秩右司
谏、兵部员外郎。大中祥符元年，掌吏部选事，迁户部
郎中、直昭文阁。被诏同编《东封祥瑞封禅记》。三年，擢
枢密院直学士，上作诗宠之。祀汾阴，领发运之职。居
无何，出知杭州，就加左司郎中。属江潮为患，乃立埽
岸以易柱石。徙徐州。八年，与刘综并罢学士，授左谏
议大夫。代还，复知青州。岁饥，发公廪以救饿殍，全安
甚众。徙郓州。王遵诲奏纶谤讪，坐左迁岳州团练副
使，易和州。天禧四年，改保静军副使。是冬，以疾求归
故里，改太常少卿、分司南京。五年，卒，年六十八。纶喜
言民政，颇近迂阔，事兄维友爱甚厚。维卒，讣闻，哀恸
不食者数日。有集二十卷。又前后奏议有机务利害、
备边均田之策，别为《论思集》。天圣中，子舜宾献之，诏
赠左谏议大夫，舜宾官太子中舍。